Miks on müüja kinnitused tähtsad? Osaluse, aga ka ettevõtte kui vara, omandamise tehingutes on tavapärane, et müüja annab ostjale lepingus teatud kinnitused ostetava ettevõtte omaduste kohta. Enamasti puudutavad müüja kinnitused ettevõtte õiguslikku seisundit, varasid, kohustusi, olulisi lepinguid, maksukohustuste täitmist, tegevuseks vajalike lubade ja litsentside olemasolu ja muid sarnaseid  asjaolusid. Samuti lepitakse tavapäraselt kokku, et müüja vastutab teatud aja (harilikult kuni paari aasta) jooksul pärast tehingu toimumist kinnituste paikapidavuse eest ning kui selgub, et mõni müüja antud kinnitus ei vasta tõele, kohustub müüja hüvitama ostjale kinnituste rikkumisest tekkiva kahju.